รัฐบาลไทย-ข่าวทำเนียบรัฐบาล-พบนักเรียนสานฝันที่ จ.ยะลา-ปัตตานี
วันอังคารที่ 11 กรกฎาคม 2560
พบนักเรียนสานฝันที่ จ.ยะลา-ปัตตานี
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ พร้อมด้วย พล.ต.ต.ธัมมศักดิ์ วาสะศิริ ที่ปรึกษารัฐมนตรีช่วยว่าการกระทรวงศึกษาธิการ พบปะพูดคุยกับนักเรียนโครงการสานฝันการกีฬาสู่ระบบการศึกษาจังหวัดชายแดนภาคใต้
ที่โรงเรียนเฉลิมพระเกียรติสมเด็จพระศรีนครินทร์ ยะลา อําเภอเมืองยะลา และโรงเรียนโพธิ์คีรีราชศึกษา อําเภอโคกโพธิ์ จังหวัดปัตตานี เมื่อวันเสาร์ที่8กรกฎาคม2560
พล.อ.สุรเชษฐ์ ชัยวงศ์กล่าวว่า นักเรียนโครงการสานฝันฯ ทุกคนคือความภาคภูมิใจของ พล.อ.ประยุทธ์ จันทร์โอชา นายกรัฐมนตรี ซึ่งเป็นผู้ริเริ่มโครงการ ด้วยเห็นว่าเด็กและเยาวชนในพื้นที่จังหวัดชายแดนภาคใต้จํานวนมากชอบเล่นกีฬา จึงได้มอบหมายให้กระทรวงศึกษาธิการดําเนินการในเรื่องนี้ เพื่อนําระบบการกีฬาเข้าสู่ระบบการศึกษา ตนเองในฐานะที่ได้รับมอบหมายจากรัฐมนตรีว่าการกระทรวงศึกษาธิการให้ดูแลรับผิดชอบการจัดการศึกษาในพื้นที่จังหวัดชายแดนภาคใต้ จึงได้มอบหมายให้สํานักงานคณะกรรมการการศึกษาขั้นพื้นฐาน (สพฐ.) จัดทําโปรแกรมการเรียน "วิทย์-กีฬา" โดยเริ่มต้นเป็นครั้งแรกในโรงเรียนนี้เมื่อปีการศึกษา 2558จึงถือว่าโรงเรียนเฉลิมพระเกียรติสมเด็จพระศรีนครินทร์ ยะลาเป็น "ต้นแบบโรงเรียนโปรแกรมวิทย์-กีฬา"ซึ่งต่อมาได้ขยายโรงเรียนสานฝันฯ เพิ่มเป็น 8 แห่งในพื้นที่จังหวัดชายแดนภาคใต้ และขยายผลเป็นโครงการ "ห้องเรียนกีฬา" ทั่วทุกภูมิภาคอีก 8 แห่ง
ทั้งนี้ความก้าวหน้าดังกล่าวเกิดจากการสนับสนุนและความร่วมมือจากครู ผู้บริหาร ครูพี่เลี้ยง โค้ช พ่อแม่ผู้ปกครอง จนเกิดผลสําเร็จเป็นที่ปรากฏโดยทั่วไป คาดว่าในปีการศึกษาหน้าโครงการสานฝันฯ จะขยายผลเพิ่มไปยังโรงเรียนอีก 4 แห่ง ที่ อ.บันนังสตา จ.ยะลา,อ.ทุ่งยางแดง จ.ปัตตานี,อ.จะแนะและ อ.ยี่งอจ.นราธิวาส
นอกจากนี้ เพื่อเป็นการให้เครือข่ายนักเรียนโครงการสานฝันฯ 8 แห่ง และโครงการห้องเรียนกีฬา 8 แห่ง ได้มาพบปะสานสัมพันธ์กัน ก็จะให้นักเรียนทุกคนทั้ง2โครงการได้มาแข่งกีฬาเชื่อมความสัมพันธ์ และมีกิจกรรมในการเปิดโลกทัศน์ รวมทั้งจัดการแสดง เพื่อแสดงออกถึงการสืบสานเอกลักษณ์ศิลปวัฒนธรรมประจําภาค ในช่วงต้นเดือนตุลาคมนี้
อย่างไรก็ตามได้ขอให้นักเรียนทุกคนตั้งใจเรียนหนังสือก่อนเป็นลําดับแรก และมีความอดทนขยันหมั่นเพียรที่จะพัฒนาตนเองในทุกด้าน ฝึกตนเองให้เป็นผู้ที่มีความรู้คู่คุณธรรม กล้าพูด กล้าแสดงออก อย่าไปยุ่งเกี่ยวกับยาเสพติดหรือสิ่งที่ไม่ดีงาม เพื่อให้เรามุ่งมั่นพัฒนาตนเองให้ก้าวไปสู่จุดหมายของโครงการสานฝันฯ คือ "จุดประกายความฝัน มุ่งมั่นสู่อนาคต ปรากฏสู่ความสําเร็จ" ต่อไป
นางสาวสุพรรณิกา แสนโพธิ์ ตัวแทนนักเรียนโครงการสานฝันฯ จากโรงเรียนเฉลิมพระเกียรติศรีนครินทร์ ยะลาซึ่งจะเป็นตัวแทนนักเรียนสานฝันกล่าวให้รองนายกรัฐมนตรีรับฟังในพิธีเปิดอาคาร ศปบ.จชต.ในวันที่ 12 กรกฎาคมนี้ ให้สัมภาษณ์ว่า นับตั้งแต่ได้สมัครเข้าเรียนเป็นนักเรียนโครงการสานฝันฯ ตั้งแต่เริ่มต้นโครงการเมื่อปีการศึกษา 2558 ในระดับชั้น ม.4 โปรแกรมวิทย์-กีฬา จนถึงปัจจุบันกําลังเรียนชั้น ม.6 ก็ได้รับการปลูกฝังความรู้จากครูอย่างใกล้ชิด เดิมได้เกรด 3.75 เทอมที่ผ่านมาได้เกรดสูงขึ้น 3.82
ทั้งนี้ ตนเองเลือกเรียนกีฬาในประเภทปันจักสีลัต ซึ่งเป็น1ใน10ประเภทกีฬาที่เปิดสอนในโรงเรียนสานฝันฯ นอกจากฟุตบอล วอลเลย์บอล ตะกร้อ มวยไทย ฟุตซอล บาสเก็ตบอล เทควันโด กรีฑา และฮอกกี้
ส่วนตัวเคยเข้าร่วมการแข่งขันมาแล้ว 3 รายการ ได้อันดับดีที่สุดคือ เหรียญเงินจากการแข่งขันปันจักสีลัตชิงแชมป์จังหวัดชายแดนภาคใต้ สําหรับความมุ่งมั่นส่วนตัวหลังจากเรียนจบแล้ว อยากเป็นครูสอนเด็กประถมในพื้นที่จังหวัดชายแดนภาคใต้ อาจจะต้องไปสมัครเรียนโครงการผลิตครูเพื่อพัฒนาท้องถิ่น หรืออาจจะเป็นครูตามโครงการเพชรในตม
ขอขอบคุณนายกรัฐมนตรีและกระทรวงศึกษาธิการ ที่เปิดโอกาสได้เข้าเรียนในโครงการสานฝันฯ ซึ่งทําให้ได้รับความรู้ รวมทั้งการพัฒนาทางด้านทักษะในกีฬาเป็นอย่างดีมาก
บัลลังก์ โรหิตเสถียร:สรุป/รายงาน
ยุทธพงศ์ เลือกกลั่นดี:ถ่ายภาพ